Lectoratul de Limba română de la Universitatea de Studii Străine din Beijing
2016-06-15
La Lectoratul de Limba română de la Universitatea de Studii Străine din Beijing, datorită structurii specifice a anului universitar în China, cu vacanţă intersemestrială în preajma Anului Nou chinezesc, lunile ianuarie – februarie, ziua dedicată poetului Mihai Eminescu este 15 iunie, ziua trecerii sale în nefiinţă.
Anul acesta, la manifestare au participat ca invitaţi directorul Institutului Cultural din Beijing, domnul Constantin Lupeanu, foşti profesori ai catedrei de limba română din cadrul Universităţii şi invitaţi de la Radio China Internaţional şi de la Academia de Artă Dramatică din Beijing. Aceştia din urmă au recitat poezii eminesciene, traduse în limba chineză. Recitarea emoţionantă în limba română făcută de profesorul Luo Dongquan, jurnalist la Radio China Internaţional, a oferit dublarea în limba română.
În alocuţiunile lor, invitaţii au evidenţiat contribuţii importante la traducerea şi editarea poeziilor eminesciene în limba chineză şi au evocat experienţe personale trăite în urma contactului cu opera lui Mihai Eminescu, inclusiv prin studiile efectuate în România.
În încheierea activităţii, studenţii anului al II-lea de la secţia de limba română, coordonaţi de lectorul român, au prezentat un colaj pe versuri eminesciene, foarte apreciat de audienţă. Un foarte scurt fragment din acest montaj literar-muzical poate fi urmărit (aici)
https://www.youtube.com/watch?v=dNScdvVjTLc&feature=em-share_video_user

Sânzienele, Ziua Internaţională a Iei
2016-06-24
Pentru cultura românească, ziua de 24 iunie 2016 are o triplă semnificaţie: sărbătoarea precreştină a Sânzienelor, sărbătoarea creştină şi o sărbătoare adăugată în vremurile moderne, aceea de Ziua Internaţională a Iei. Aşadar, această zi nu putea trece neobservată la Institutul de Romanistică al Universităţii Regensburg, unde Lectoratul de Limba română a organizat un eveniment special.
Evenimentul a început cu o prezentare a Sânzienelor, plante de leac şi importante personaje ale panteonului mitologic românesc. Sărbătoarea Sânzienelor e o sărbătoare a belşugului şi a recoltei, reflectând natura lor duală – atât flori cât şi femei. Invocarea Sânzienelor prin descântecele consacrate dă speranţa căsătoriei.
A urmat o prezentare a costumelor populare din toate zonele etnografice ale ţării, cu proiecţie de imagini pe fond muzical. Şi pentru a ilustra horele de vară ce însoţeau această sărbătoare, participanţii s-au prins cu toţii într-o horă.
Studentele şi profesoarele de la Institutul de Romanistică au purtat costume populare şi ii din colecţia lectorului de limba română, doamna Patricia-Maria Serbac. Parada modei ce a urmat a scos în evidenţă frumuseţea costumului românesc tradiţional şi actualitatea iei, ce poate fi combinată cu piese vestimentare moderne, de la fuste de toate lungimile până la blugi şi pantaloni scurţi de vară.

Conferinţă la lectoratul de la Aix-en-Provence
2016-07-07
În cadrul clubului de lectură plurilingvă, lectoratul de la Aix-en-Provence a prilejuit studenţilor de la nivel masterat o întâlnire cu traducătorul Jean Poncet, datorită căruia Poemele luminii cunosc acum un veşmânt francez, aproape în aceeaşi cadenţă a adâncirii misterului în limba traducătorului, precum în cea a poetului.
Calitatea traducerilor prezentate participanţilor justifică pe deplin titlul conferinţei: Splendeur de la traduction: Jean Poncet et Lucian Blaga.
Lansările de carte din România şi din Franţa au făcut cunoscută cititorului de poezie ediţia bilingvă publicată în acest an la editurile Jacque André Editeur din Franţa şi Şcoala Ardeleană din România.
Atât conferinţa lui Jean Poncet, cât mai ales conversaţiile cu privire la posibilităţi viitoare de colaborare cu departamentul de română au bucurat participanţii. Nu întâlnim în fiecare zi un traducător care să zăbovească ani şi ani asupra unui text şi care, apoi, să îşi afirmă disponibilitatea de a participa la întâlniri cu studenţii de la departamentul de română pentru a-i iniţia în arta traducerii poeziei.
Conferinţa a sensibilizat înainte de toate prin firescul comunicării. Traducătorul, până nu de multă vreme profesor universitar la Grenoble, a dezvăluit studenţilor strategii greu de regăsit în bibliografii ale domeniului traductologiei. Jean Poncet a mărturisit că, atunci când traduce poezie, produce un act de creaţie similar celui al poetului, însă în limba traducătorului, fără artificii stilistice, dar cu respect desăvârşit pentru discursivitate, simbolistică, armonie. Poemul tradus trebuie să producă cititorului străin efectul resimţit în limba de origine, textul să aibă aceeaşi coerenţă în franceză, ca şi în română iar glosele să nu devină piedici în actul lecturii.
Etapa întrebărilor a orientat discuţiile spre lexicul poeziei lui Blaga, spre soluţiile pe care traducătorul le-a găsit acolo unde, în alte încercări de traducere, enumerate de Jean Poncet, textul poetului român a rămas inaccesibil publicului francez. Imersiunea totală în universul operei de tradus conduce la mirabile soluţii.
Ideea că integrala poeziei lui Lucian Blaga poate să se deschidă cititorului francez prin contribuţia lui Jean Poncet a lăsat participanţilor speranţa de a-l revedea la cursurile de traducere din programa departamentului de limba română.
Ştefan Gencărău
Lector de limba română la Universitatea Aix-Marseille, Republica Franceză

Seara Eminescu
2016-07-07
A doua seară Eminescu, organizată la Universitatea din Regensburg în 7 iulie 2016, a venit ca o continuare firească a primei seri din 15 ianuarie 2016, a interesului studenţilor şi al altor cadre didactice. Seara a reunit profesori de la Institutul de Romanistică, iubitori de literatură şi, bineînţeles, studenţi ai lectoratului Rumaenicum.
Evenimentul s-a deschis cu prezentarea vieţii şi operei lui Eminescu în limba germană, după care au urmat mai multe momente de recitări. Fiecare poezie a fost introdusă printr-un scurt comentariu. Versurile au fost recitate de studenţi care s-au pregătit cu multă pasiune.
Universalitatea lui Eminescu a fost evidenţiată şi prin traducerea lui în mai multe limbi. Astfel, Somnoroase păsărele a fost recitată în germană, română, latină, spaniolă, portugheză, franceză, engleză, cehă şi rusă. Alte poezii au fost recitate în germană şi în română: Sara pe deal, Pe lângă plopii fără soţ şi Mai am un singur dor. Fiecare poezie a fost urmată de un moment muzical: interpretarea ei pe muzică. Dar cea mai întinsă parte din program a fost recitarea pe roluri a unor părţi din Luceafărul. Au fost impresionante seriozitatea şi emoţia studenţilor care au recitat.
Conferinţa d-nei conf. dr. Alexandra Crăciun de la Universitatea Bucureşti despre Eminescu, poetul inefabilului, a demonstrat universalitatea lui Eminescu şi intuiţia lui fantastică asupra viitoarelor direcţii ale gândirii europene din secolul al XX-lea.
Participanţii au avut revelaţia unui poet mare, ce i-a surprins prin frumuseţea şi muzicalitatea versurilor şi prin profunzimea gândirii sale.

Eveniment editorial
2016-07-12
La Universitatea din Turku, Finlanda a apărut un nou volum bazat pe comunicările susţinute la conferinţa de la Granada din 2014, organizată de Institutul Limbii Române şi Universitatea din Granada, Spania.
Volumul integral este disponibil, aici

Lectoratul de Limba română din China, la TVR Internațional
2016-07-21
Emisiunea din 21 iulie, 2016, “Pe româneşte, din China!”, a postului național de televiziune TVR Internațional, surprinde câteva aspecte relevante privind activitatea Lectoratului de Limba română de la Universitatea de Studii Străine din Beijing. Emisiunea face parte dintr-un periplu jurnalistic mai amplu, realizat în marea capitală asiatică, urmărind să ofere o imagine de ansamblu privind acțiunile de promovare, sub diferite forme, a limbii, a literaturii și a culturii române, în sens larg, în China.
În cadrul unei mese rotunde desfășurate la Institutul Cultural Român din Beijing, având ca temă traducerile și modalitățile de promovare a literaturii române în spațiul cultural asiatic, invitații – profesori universitari de la Universitatea de Studii Străine, traducători, studenți de la secția de limba română, respectiv lectorul român -, au evidențiat realizările notabile în acest domeniu, personalitățile care și-au dedicat activitatea muncii de traducere, precum și rolul contextelor educaționale în realizarea acestor punți culturale între cele două țări.

Final de mandat, Mihai Constantinescu
2016-08-23
LECTORATUL DE LIMBA ROMÂNÂ DE LA UNIVERSITATEA „JOHANNES GUTENBERG” MAINZ
Lectoratul de Limba Română de la Universitatea „Johannes Gutenberg” din Mainz a fost înființat în 2013 și funcționează în cadrul Seminarului de Romanistică (Romanisches Seminar) de la Facultatea de Filosofie și Filologie. Acest lectorat este susţinut financiar exclusiv de către Institutul Limbii Române, și este al cincilea lectorat din Germania, adăugându-se celor existente la universităţile din Berlin, Heidelberg, Leipzig şi Regensburg.
Inaugurarea oficială a lectoratului a avut loc la data de 4 noiembrie 2013 și beneficiat de participarea a numeroși reprezentanți ai părților implicate în organizarea studiilor de românistică de la Universitatea „Johannes Gutenberg”: Ministerul Afacerilor Externe, Ambasada României de la Berlin, Institutul Limbii Române. Cu acea ocazie a fost reliefat caracterul special al unui astfel de lectorat: el reprezintă un pilon al dezvoltării relațiilor româno-germane, nu doar la nivel academic, ci și cultural, diplomatic, instituțional. De altfel, merită menționată existența unui Corp al lectorilor, similar cu cel diplomatic, lectorul de limba română fiind un real „ambasador al limbii române”. Sintagma invocată poate fi folosită fără falsă modestie, de vreme ce activitatea lectoratului implică numeroase ramificații în direcția reprezentării la numeroasele manifestări culturale și științifice din Mainz, organizate în colaborare sau sub egida Südosteuropa-Gesellschaft și Landeszentrale für Politische Bildung Rheinland-Pfalz din Mainz. La Universitatea „Johannes Gutenberg” din Mainz se organizează anual cea mai importantă activitate de promovare: Studientag „Rumänien”, care este în primul rând o sesiune științifică. De exemplu, în 2015 (la ediția a III-a), în prima parte au fost susținute comunicări despre imaginea evreului în literatura română, despre situația politico-socială a minorităților și despre emigrația sașilor, iar în doua parte, o prezentare a studenților germani cu privire la etniile, cultura și regiunile vizitate în România în 2015 (Rumänien – Region, Ethnie, Kultur). La final, participanții au avut parte și de o seară culinară cu specific tradițional românesc. Fără sprijinul financiar și instituțional acordat de Seminarul de Romanistică și Seminarul de Istorie, o astfel de manifestare nu ar fi fost posibilă, motiv pentru care merită felicitări și mulțumiri. Activitățile științifice sunt întregite de conferința anuală internațională a studiilor românești, în organizarea ILR: în 2015 aceasta a avut loc la Universitatea din Leipzig (Spații și medii în culturile romanice), iar în 2016 la Universitatea din Lisabona (Traducerile care ne călăuzesc).
Lectoratul de la Mainz este cel mai „tânăr” lectorat ILR din Germania: în anul universitar 2013-2014, lector de limba română a fost Ioana Maria Sarca. După 2014, postul de lector a fost preluat de Cătălin Constantinescu. La cursurile oferite de lectorat, s-au înregistrat un număr de 52 de înscrieri în anul universitar 2014-2015, în timp ce în anul următor, 2015-2016, au existat 50 de înscrieri. Oferta constă în patru cursuri semestriale:

Limba română I (curs de limbă pentru începători),
Limba română II (curs de limbă pentru avansați),
Introducere în cultura română (prelegeri),
Lecturi românești (curs practic de lecturi și traduceri).

Activitatea lectoratului de limba română s-a extins în 2016 și în învățământul preuniversitar: la solicitarea Aufsichts- und Dienstleistungsdirektion Rheinland-Pfalz a organizat examenul de atestare a cunoștințelor de limba română ca limbă străină pentru nivel liceal la Frauenlob-Gymnasium, Mainz.
Oferind în primul rând cursuri studenților care studiază la nivel de BA (Bachelor of Arts) limbile romanice și celor de la MA Romanistik Interkulturell (Master), lectoratul acceptă (cu statut de Gasthörer) studenți de la toate specializările și facultățile, în regim facultativ. În ultimii doi ani, la cursurile de limba română s-au înscris nu numai studenţi filologi (limbi străine și Lehramt), ci și studenți de la management, drept, ştiinţe politice, geografie, istorie, biologie, sport, psihologie, sociologie, chiar și meteorologie. În acest fel, lectoratul participă și el activ la ilustrarea motto-ului JGU: The Gutenberg Spirit: Moving Minds – Crossing Boundaries. De altfel, este evident că Universitatea „Johannes Gutenberg” din Mainz reprezintă un mediu stimulativ: predarea și pregătirea pedagogică sunt permanent evaluate de Zentrum für Qualitätssicherung und –entwicklung, iar activitatea de cercetare beneficiază de o bibliotecă modernă, baze de date, platformă electronică, centre de cercetare interdisciplinară și o mare varietate de activități specifice: sesiuni, simpozioane, lecturi publice, cursuri de specializare. Iar un lector de limba română nu poate decât să se bucure și să se simtă onorat că este parte a unui astfel de mediu, în care Lectoratul de Limba Română a constituit o prezență constantă.
Cătălin Mihai Constantinescu
Lector de limba română la Universitatea „Johannes Gutenberg” din Mainz, Republica Federală Germania

Final de mandat, Nicolae Adrian HENȚ
2016-08-24
Limba română în India
Universitatea din New Delhi, una dintre cele mai mari universități din lume. Facultatea de Arte, unde studiază mii de studenți, propune studenților studiul unor limbi precum hindi, urdu, rusă, chineză, japoneză, arabă. Departamentul de limbi germanice și romanice (GRS) are în oferta educațională studierea la nivel de licență, master, doctorat sau part-time, studierea limbilor franceză, italiană, germană, spaniolă, portugheză și….limba română. Pare cel puțin neverosimil să-ți imaginezi resorturile pentru care un student indian ar alege să studieze româna, în contextul în care cursul se desfășoară în regim part-time, fără credite aferente și fără garanția unui loc de muncă în domeniu, după obținerea certificatului de limbă. Cu toate acestea, evoluția lectoratului indian, coloratura specifică determinată de contextul soci0- lingvisitic și cultural, interesul în continuă creștere al studenților, reușitele pe plan local și internațional, confirmă, o dată în plus, locul bine definit pe care cursul de limbă, cultură și civilizație românească îl are în peisajul academic din Delhi.
Activitatea mea de lector a început în octombrie 2013, sinuos, cu mai multe întrebări decât certitudini, cu doar 3 studenți în grupa de avansați, fără o sală de curs (biroul meu a servit de multe ori drept sală de curs, laborator, loc de exersare pentru cursurile de dans, sală de proiecție video), materiale didactice insuficiente și vechi, dar, în același timp, cu multă speranță, muncă și dorința de a realiza, cumva, obiectivul pentru care am fost trimis acolo- să fiu eu, prin studenții mei și cu aportul esențial al Ambasadei României în India și al Institutului Limbii Române, un ambasador al culturii și al limbii române. În ce măsură am reușit, vor stabili alții, însă pot sintetiza, pe scurt, câteva dintre realizările noastre, prin efort conjugat, profesor, studenți , Ambasadă și ILR.
În cei trei ani de mandat, numărul studenților a crescut constant, de la 3 la 150, la toate cele trei paliere de studiu: începător, mediu și avansat. Anul universitar anterior a fost primul în care pentru cursul de limba română s-au organizat trieri pe baza mediilor, pentru că numărul studenților înscriși a fost triplu față de locurile bugetate. Mai mult decât atât, Decanatul a hotărât ca în anul universitar 2014-2015, cursul de limba română să funcționeze cu toate cele trei niveluri, în detrimentul cursului de portugheză, cu același regim part-time, care a avut mai puțini studenți interesați. Deși pe parcursul mandatului m-am confruntat constant cu provocări determinate de bariera lingvistică, eterogenitatea specifică a grupului de studenți, diferența culturală sau limitări impuse de lipsa bazei materiale, totuși rezultatele studenților mei au fost cu mult peste așteptări, iar respectul pentru profesor, dragostea pentru cultura tării a cărei limba o studiază, dar ,mai ales, efortul nețărmuit pentru a face cunoscută limba română, atât în mediul academic cât și in comunitățile din care provin, au conturat specificitatea lectoratului indian: un mediu în care vin cei cu suflet mare, care iubesc ceea ce fac și unde totul se face din pasiune, cu multă muncă și din dorința de a învăța limba română și a face cunoscut specificul culturii noastre.
Începând cu 2014, două generații de studenți au terminat nivelul avansat al cursurilor de limba română. Cu o parte dintre aceștia am participat consecutiv la două dintre edițiile “Colocviului Internațional de traduceri și interpretare Lucian Blaga”, organizat de universitatea din Sibiu. Efortul susținut și pasiunea pentru poezia lui Lucian Blaga au fost răsplătite cu trei premii II, două premii III, două premii speciale ale juriului pentru traducerea simultană în hindi și portugheză și 13 mențiuni. Dincolo de premii, cel mai important, poate, este faptul ca majoritatea au ajuns să poată susține o conversație în limba română, și credeți-mă, este cu adevărat un sentiment aparte să auzi vorbindu-se limba română în fiecare dimineață pe holurile unei prestigioase facultăți din celălalt capăt al lumii, sau să auzi un student indian recitând” Glossă” în fața a zeci de profesori si oameni de cultură din India.
În colaborare cu Asociația culturală indo-română, am realizat în fiecare an „Zilele Eminescu”, la care au participat activ, de fiecare dată, Excelența Sa, Radu Dobre, ambasadorul României în India, dar și rectorul și decanul Facultății, alături de studenți, membri ai comunității academice din Delhi, sau oameni simpli care au auzit de România, de cursul si activitățile noastre și au ținut sa fie lângă noi de fiecare dată, cu un gând bun și un buchet de flori. Cu timpul, aceștia au devenit un fel de grup de lobby pentru cursul de limbă română și, împreună cu studenții mei, au înființat două grupuri deschise pe facebook: „Limba română în India” și „Români și indieni împreună”. În primele zile ale lunii martie a fiecărui an, am organizat “Săptămâna românească”, unde s-au proiectat filme și documentare în limba română, s-au organizat recitaluri din poezia clasică sau modernă, audiții, dans tradițional sau competiții de oină, varianta neaoșă a cricketului, atât de iubit în India. In 2014 și 2015, am participat cu un stand la „Târgul internațional al universităților”, unde am reușit să prezentăm o expoziție de costume populare românești, oferindu-le vizitatorilor indieni ocazia de a proba iile românești. De asemenea, cu ocazia inaugurării primei ediții a târgului am prezentat în fața a peste trei zeci de mii de oameni adunați pe stadion dansul Ciuleandra, în interpretarea Mariei Tănase. Seara s-a încheiat magnific, cu o horă multiculturală în care au fost angrenați mulți dintre spectatori.
Ar mai fi de spus că lectoratul indian a fost subiectul unui reportaj și interviu realizate la fața locului de către postul de știri Digi 24, unor emisiuni la TVR internațional , Radio Cultural , Radio Târgu Mureș, sau, în plan local, la Times of India, un post de televiziune afiliat CNN. Dar vizibilitatea lectoratului indian a fost asigurată prin sine, în nici un caz prin coloratura exotică , ci prin faptul că în Delhi cultura și limba română au fost promovate cu ardoare, profesionalism si efort conjugat al celor care au realizat că a menține un lectorat în inima Asiei nu este un moft ci o necesitate. Lectoratul indian nu a fost și nu este unul de nișă, la fel cum, într-un context mai larg, cele 50 de lectorate din toate colțurile lumii nu sunt un apendice al Institutelor culturale, ci o parte esențială, o avangardă a promovării culturii si a limbii române în afara țării.
Nicolae Adrian HENȚ
Lector de limba română la Universitatea din New Delhi, India

Un nou proiect reuneşte trei lectorate de limba română
2016-09-14
Un nou proiect de cercetare şi învăţare activă reuneşte trei lectorate de limba română din cadrul Institutului Limbii Române din Bucureşti. Cele trei lectorate implicate sunt cele de la Universitatea din Geneva, prin conf. dr. Roxana Magdalena Bârlea, directoarea proiectului; de la Universitatea Liberă din Bruxelles, prin conf. dr. Alice Cristina Toma şi de la Universitatea din Lisabona, prin lect. dr. Roxana Stela Ciolăneanu.
Proiectul vizează activităţi de cercetare în domeniul predării limbilor şi culturilor străine şi crearea de cursuri online pentru învăţarea a şase limbi străine, printre care şi româna.
Originalitatea proiectului constă în întâlnirea dintre două domenii aparent fără legătură unul cu altul, limbile străine şi dansul social, şi în dezvoltarea unui sistem de învăţare global, care combină dialogul cultural, mişcarea, exprimarea artistică şi dezvoltarea personală.
Beneficiarii, adulţi pasionaţi de limbi străine şi de dans, vor putea urma cursuri online legate de aceste două pasiuni ale lor. Înscrierile la cursurile din cadrul proiectului sunt gratuite şi sunt deja deschise pe Platforma Oportunidance. De notat: conform graficului proiectului, cursurile sunt în curs de elaborare; însă mai mult de jumătate sunt deja finalizate şi disponibile.
Punctul forte al proiectului îl constituie cele trei „Evenimente de multiplicare”. Acestea sunt întâlniri internaţionale, organizate în 2017 la Lisabona, Bruxelles şi Bucureşti, care vor reuni cursanţii cei mai motivaţi înscrişi pe Platforma Oportunidance.
OPORTUNIDANCE Dance Your Way to Other Cultures www.oportunidance.eu

Conferinţa Mystery and a Historical Miracle: the Romanian Language, 2000 Years of Latinity, susţinută de doamna Helga Bogdan Oprea, lector univ. dr. la Universitatea Bucureşti.
2016-09-23
Lectoratul de Limba română de la Universitatea Liberă din Bruxelles organizează, în data 23 septembrie 2016, conferinţa Mystery and a Historical Miracle: the Romanian Language, 2000 Years of Latinity, susţinută de doamna Helga Bogdan Oprea, lector univ. dr. la Universitatea Bucureşti.
Comunicarea se adresează unui public format din studenţi, profesori şi cercetători filologi interesaţi de cunoaşterea specificului limbii române în context romanic şi îşi propune să lămurească un aparent paradox: cum a fost posibil ca, în ciuda unor condiţii neprielnice, limba română să se menţină ca o insulă de latinitate în partea de răsărit a Europei şi să cunoască timp de aproape 2000 de ani, de-a lungul evoluţiei sale, o intensă acţiune de relatinizare şi de occidentalizare romanică.

Deschiderea oficială a anului universitar 2016-2017 la Facultatea de Traduceri şi Interpretări, Universitatea Autonomă din Barcelona
2016-09-30
În data de 30 septembrie, ziua Sfântului Ieronim şi Ziua Internaţională a Traducerii, Facultatea de Traduceri şi Interpretariat a Universităţii Autonome din Barcelona deschide oficial anul universitar 2016-2017 cu un eveniment dedicat traducerii dintre catalană şi română. Manifestarea este cu atât mai importantă cu cât cursurile dedicate traducerii sunt predate în cadrul Lectoratului de limba română deschis anul trecut de Facultatea de Filosofie şi Litere, împreună cu Facultatea de Traduceri şi Interpretariat, prin semnarea unui acord cu între Institutul Limbii Române şi Universitatea Autonomă din Barcelona.
Facultatea de Traduceri şi Interpretariat a invitat-o la evenimentul din 30 septembrie pe traducătoarea şi editoarea Jana Balacciu Matei, reprezentantă de marcă a traducerii din catalană în română, care a susţinut conferinţa „Un viatge entre meravelles i semblances”. Conferinţa a fost precedată de prezentarea „Des dels marges” a traducătorului Xavier Montoliu Pauli (Institució de les Lletres Catalanes).
Actul a fost prezidat de Rectorul Universităţii Autonome din Barcelona, Margarita Arboix. Au luat cuvântul Albert Branchadell, decanul Facultăţii de Traduceri şi Interpretări, şi Geanina Mihaela Boicu, Consul General al României la Barcelona. În cadrul evenimentului au avut loc o lectură de texte în catalană şi română şi, la final, un moment muzical.

A început anul universitar la Lectoratul de Limba română de la Universitatea de Studii Orientale din Napoli, Italia!
2016-10-06
Afis Napoli

Amintire şi uitare în posttotalitarism. Memorie culturală – amintire estetică de la Universitatea Humboldt din Berlin, Germania
2016-10-07
În cadrul proiectului Amintire şi uitare în posttotalitarism. Memorie culturală – amintire estetică de la Universitatea Humboldt din Berlin, Germania, coordonat de Prof. dr. Michèle Mattusch, a avut loc conferinţa cu tema Două reprezentări ale trecutului – liberală şi conservatoare – în concurenţa liberă. Un inventar de teme şi polemici ale postcomunismului românesc, susţinută de prof. dr. Ion Bogdan Lefter (Universitatea din Bucureşti). Evenimentul, derulat în 7 octombrie 2016 la Institutul de Romanistică, a avut coorgonizator Lectoratul de Limba română din capitala germană.
De asemenea, la organizarea evenimentului au colaborat şi Institutul de Romanistică al Universităţii Humboldt, Ambasada României în Germania şi ICR „Titu Maiorescu” Berlin.
Alături de personalităţi berlineze ale ştiinţei şi culturii, oaspeţi de onoare la eveniment au fost Excelenţa Sa domnul Emil Hurezeanu, Ambasadorul României în Germania, şi fostul preşedinte al României, domnul Emil Constantinescu.
Conferinţa a fost susţinută în limba română, cu traducere în limba germană.
Detalii se pot găsi la adresa: http://icr.ro/berlin/doua-reprezentari-ale-trecutului-liberala-si-conservatoare-in-concurenta-libera-un-inventar-de-teme-si-polemici-ale-postcomunismului-romanesc
Conf. dr. Valeriu Stancu
Lector de limba română la Universitatea Humboldt din Berlin

Conf. univ. dr. Romanița Constantinescu, interviu în cadrul simpozionului de la Academia Română din Iași la Radio Iași
2016-10-07
http://www.ilr.ro/wp-content/uploads/2016/10/interviu-cu-doamna-dr-Romanita-Constantinescu-1.mp3

Româna în culori
2016-10-20
Joi 20 octombrie, în cadrul Departamentului de studii româneşti de la Institutul de limbi romanice de la Universitatea din Strasbourg, Lectoratul de Limba română a organizat atelierul Româna în culori, în cadrul căruia doamna Adela DRĂGAN, lectorul român, a făcut o prezentare a personalităţii şi activităţii pictorului Nicolae GRIGORESCU.
Atelierul a fost destinat studenţilor debutanţi, dar au fost prezenţi şi studenţi de la celelalte grupe de nivel. Atelierul a permis popularizarea personalităţii şi activităţii marelui artist şi a constituit un pretext pentru învăţarea culorilor în limba română şi a unor expresii şi structuri conţinând culori. Studenţii au lucrat în grupe şi au primit cu interes subiectul şi activitatea. Un test de verificare a unor elemente din prezentare a fost propus studenţilor, care au demonstrat că au reţinut informaţiile privind creaţia pictorului român. Feed-back-ul spontan oferit de aceştia a confirmat interesul de a studia limba română şi de a cunoaşte universul cultural românesc.
Conf. univ. dr Adela Drăgan,
Lector de limba română la Universitatea din Strasbourg

Toamnă bogată la Szeged
2016-10-30
În agenda lunii octombrie a Catedrei şi Lectoratului de Limba română din Szeged, Ungaria, au existat câteva evenimente importante, de bun augur pentru anul universitar în curs.
Astfel, în 14 octombrie, la sediul Consulatului General al României la Szeged, membrii instituţiilor reprezentative pentru românii din Ungaria au avut o primă întâlnire de lucru cu noul ambasador al României la Budapesta, Excelenţa-Sa, domnul Marius Lazurcă. Lectorii români, Maria Gavra şi Elena-Tia Sandu au prezentat specificul lectoratului şi acele aspecte în care mizează pe sprijin şi colaborare cu reprezentanţii diplomaţiei, cu scopul îmbunătăţirii situaţiei educaţionale a minorităţii române din Ungaria, căreia îi este destinată Catedra de română în al cărei cadru funcţionează lectoratul.
În 15 octombrie, Departamentul de Ştiinţe Politice şi Ştiinţele Comunicării din cadrul Universităţii din Oradea, împreună cu Catedra de Limbă şi Literatură Română a Universităţii din Szeged au organizat Conferinţa internaţională Mass- media în post-comunism: moştenire, evoluţie, tendinţe, desfăşurată la Gyula în redacţia publicaţiei „Foaia românească”. Lucrările prezentate s-au focusat, diacronic şi sincronic, pe dificultăţile, evoluţia şi relaţionarea publicaţiilor din România şi Ungaria, condiţia jurnalistului minoritar, tendinţele şi perspectivele din mass-media actuală, lectorul Maria Gavra susţinând comunicarea „Realităţi româno-maghiare în publicistica lui Liviu Rebreanu”.
În 29 octombrie, Catedra de română a găzduit Conferinţa internaţională Populaţii istorice româneşti, Ungaria 2016, organizată în colaborare cu Universitatea de Vest Timişoara şi Autoguvernarea Românilor din Seghedin. Lectorii români au fost implicaţi în organizarea evenimentului, moderare şi participare la discuţiile finale, pe marginea reevaluării situaţiei minorităţii româneşti, la zece ani de la proiectul „Populaţii istorice româneşti astăzi”, realizat de un grup de cercetătoare din România.

Curs-conferință cu tema Représentations-type dans le mental collectif des Roumains : histoire, mentalités et miroirs de la société actuelle
2016-11-10
Conf. Dr. Roxana Bârlea, lector de limba română la Universitatea din Geneva, Confederația Elvețiană, a susținut în data de 10 noiembrie 2016, la Universitatea Liberă din Bruxelles, în cadrul Lectoratului de română coordonat de Conf. Dr. Alice Toma, un curs-conferință intitulat Représentations-type dans le mental collectif des Roumains : histoire, mentalités et miroirs de la société actuelle, deschide aici

Atelier de traduceri din proza românească recentă - Germania, Berlin
2016-11-14
Din 14 noiembrie 2016 Institutul Limbii Române, prin Lectoratul de Limbă, cultură şi civilizaţie românească de la Universitatea Humboldt din Berlin, organizează în colaborare cu ICR Berlin un atelier de traduceri din proza românească recentă, coordonat de dr. Anke Pfeifer şi dr. Valeriu Stancu (lector din partea Institutului Limbii Române la Universitatea Humboldt). Printre participanţi se numără studenţi şi absolvenţi ai cursurilor de Limbă, cultură şi civilizaţie românească de la Universitatea Humboldt, alături de traducători cu experienţă care îşi desfăşoară activitatea în Berlin şi în alte oraşe germane. Întâlnirile atelierului au loc la sediul ICR Berlin, după următorul program:
14 noiembrie 2016, orele 16.00-21.00
8 decembrie 2016, orele 16.00-21.00
19 decembrie 2016, orele 16.00-21.00
10 ianuarie 2017, orele 16.00- 21.00
26 ianuarie 2017, orele 16.00-21.00.
Sunt traduse fragmente din cărţi de proză publicate în ultimii ani de autoare şi autori care se bucură deja de succes în ţară şi, în unele cazuri, peste hotare: Lucian Dan Teodorovici, Ioana Pârvulescu, Petru Cimpoeşu, Adela Greceanu, Dan Lungu, Nora Iuga, Ovidiu Nimigean, Gabriela Adameşteanu, Răzvan Rădulescu, Adina Rosetti, Marta Petreu ş.a.
Internet: http://icr.ro/berlin/ateliere-de-traducere-la-icr-berlin

Dr. Valeriu Stancu
Lector ILR la Universitatea Humboldt din Berlin

Conferința „Styles de vie et mentalités bucarestois(es) à la Belle Epoque : entre les portes de l’Orient et le petit Paris”
2016-11-16
În data de 16 noiembrie 2016, Prof. Dr. Mariana Neț, cercetător principal la Institutul de Lingvistică „Iorgu Iordan – Al. Rosetti”, din cadrul Academiei Române, a susținut o conferință la Universitatea din Geneva, Lectoratul de Limba română.
Tema conferinței a fost „Styles de vie et mentalités bucarestois(es) à la Belle Epoque : entre les portes de l’Orient et le petit Paris” și s-a încadrat în programul cursului de Cultură și civilizație română, al cărui titular este Conf. Dr. Roxana Bârlea, lectorul de limba română. Predat în limba franceză pentru a atrage un public cât mai larg, cursul are ca obiectiv consolidarea cunoștințelor de istorie, literatură, tradiții, actualitate economică, socială și culturală a României. „Firul roșu” al cursului este evoluția mentalităților în spațiul românesc, cu raportări la contextul european.
Conferința a pus accent pe modernitatea și cosmopolitanismul Bucureștiului și pe clasa de mijloc a societății – viață publică, timp liber, mijloace de transport etc. –, ideea principală fiind aceea că identitatea orașului, bine conturată, era dată de cele două influențe, occidentală și orientală. Concluzia, excelent argumentată și prezentată de Prof. Mariana Neț, a fost că Bucureștiul, în perioada Belle Epoque, era o capitală europeană care concura din multe puncte de vedere orașe occidentale celebre.
Dinamica prezentării, care a captivat publicul, a fost dată și de imaginile cu care a fost documentată: cărți poștale și ghiduri ale Bucureștiului din acea perioadă, precum și secvențe filmate provenind din diverse arhive (de exemplu, S.M. la reine en calèche et S.M. le roi à cheval revenant au palais escortés par l’Etat-Majeur royal, Realizator : Paul Menu).
Evenimentul online :
https://www.unige.ch/lettres/roman/roumain/archive/conference-de-madame-mariana-ne-chercheuse-principale-a-lacademie-roumaine/
Conf. univ. dr. Roxana Bârlea
Lector de limba română la Universitatea din Geneva, Elveția

Vernisajul expoziţiei ”Bucarest, le Petit Paris?”
2016-11-17
Institutul Limbii Române, prin Lectoratul de Limbă şi Civilizaţie Românească de la Sorbonne Nouvelle – Paris 3, în colaborare cu ICR Paris, organizează joi, 17 noiembrie, ora 18.30, vernisajul expoziţiei Bucarest, le Petit Paris?, a arhitectei Loredana Brumă, iniţiatoarea proiectului bucureştean de succes Case care plâng.
Vernisajul are loc la Bibliothèque des Etudes Italiennes et Roumaines, în prezenţa autoarei, a reprezentanţilor Ambasadei României în Franța şi ai ICR Paris, a profesorilor Departamentului de Studii Italiene şi Româneşti şi a studenților care urmează Diplôme de Langue et Civilisation Roumaines de la Paris 3.
http://www.univ-paris3.fr/exposition-bucarest-le-petit-paris–412763.kjsp?RH=ACCUEIL
http://icr.ro/paris/expozitia-bucarest-le-petit-paris-la-sorbona

MAISON INTERNATIONALLE DES LITTERATURES EN CHANTIER, N°6 « ECRIRE, OUVRIR LES FRONTIERES »
2016-11-22
MAISON INTERNATIONALLE DES LITTERATURES EN CHANTIER, N°6
« ECRIRE, OUVRIR LES FRONTIERES »
ATELIERE DE TRADUCERE SI CONFERINȚE
ÎN PARTENERIAT CU FESTIVALUL
LETTRES D’EUROPE ET D’AILLEURS
În cadrul manifestărilor anuale ale MIL EN CHANTIER, de la Universitatea Sorbonne Nouvelle – Paris 3, anul acesta, între 22 si 24 noiembrie, în colaborare cu Departamentul de Studii Germanice al universităţii şi în parteneriat cu Festivalul internaţional LETTRES D’EUROPE ET D’AILLEURS, Institutul Limbii Române, prin Lectoratul de Limbă şi Civilizaţie Românească din cadrul Departamentului de Studii Italiene şi Româneşti de la această universitate, organizează seria de ATELIERE DE TRADUCERE ȘI CONFERINȚE la care sunt invitaţi doi dintre cei mai importanți scriitori ai Generației 2000: romanciera Florina Ilis şi poetul Radu Vancu.
Contact : Laura Zăvăleanu – laurazavaleanu@yahoo.com
Detalii în programul ataşat.
Laura Zăvăleanu
Lector al Institutului Limbii Române la Universitatea Sorbonne Nouvelle–Paris 3
http://www.univ-paris3.fr/actualites-de-la-recherche-en-langues-lettres-arts-et-sciences-humaines-et-sociales-llshs–25757.kjsp?RH=ACCUEIL

http://icr.ro/paris/poetul-radu-vancu-la-ziua-de-studiu-ecrire-ouvrir-les-frontieres

Prezentare de carte în lectura studenţilor de la cursurile de limba română - Germania, Berlin
2016-11-23
În data de 23 noiembrie a.c., de la ora 19:00, la sediul ICR Berlin a avut loc un eveniment dedicat creaţiilor lirice ale etnicilor germani originari din România deportaţi la muncă silnică în URSS în anul 1945 Un grup de studente şi studenţi de la cursurile de limba română oferite de Universitatea Humboldt din Berlin, coordonaţi de M.A. Ingrid Baltag şi de dr. Valeriu Stancu (lector din partea Institutului Limbii Române la Universitatea Humboldt) a dat citire pentru publicul prezent la eveniment unor texte poetice inspirate din experienţa spaţiului concentraţionar.
Puţin cunoscute publicului larg, creaţiile lirice şi plastice sunt recuperate astăzi prin adunarea lor în volumul Lagerlyrik, apărut în anul 2015, la 70 de ani de la deportare. Această culegere de poezii, fotografii, desene, cântece, zicători etc. concepute de către deţinuţii saşi sau şvabi din România în lagărele de muncă din URSS reprezintă expresia unor stări de spirit mergând de la disperarea cauzată de pierderi irecuperabile până la speranţa de nestăvilit în reîntâlnirea celor dragi.
Evenimentul este organizat de ICR Berlin, în colaborare cu Asociaţia Germano-Română (Deutsch-Rumänische Gesellschaft e.V.) din Berlin.
Internet: http://icr.ro/berlin/lirica-detentiei-poezie-in-conditii-extreme
Dr. Valeriu Stancu
Lector al Institutului Limbii Române la Universitatea Humboldt din Berlin

Conferința Contemporary Romanian Literature in foreign countries
2016-11-25
În 25 noiembrie 2016 a avut loc la Lectoratul de Limba română de la Universitatea din Lund conferința Contemporary Romanian Literature in foreign countries, susținută de domnul lector univ. dr. Marius Traian Miheț, lector de limba română la Universitatea Comenius din Bratislava. Conferința se înscrie în proiectul de accesare de fonduri cu același nume, câștigat de Lectoratul de Limba română de la Universitatea din Lund în cadrul grantului susținut de Strangsdonation fond, Facultatea de Teologie și Științe Umaniste, sesiunea martie 2016.
Conferința face parte din seminariilor de cercetare științifică de limbă și literatură română ale Centrului de Limbi și literaturi. Prelegerea susținută a avut ca rezultat actualizarea de către un specialist a datelor referitoare la dezvoltarea studiilor de istorie a literaturii române și de critică literară. Cercetarea domnului lector univ. dr. Marius Traian Miheț are o legătură imediată cu disciplina Literatură română, 7,5 credite (RUMM11) pe care lectorul de limba română din Lund o predă ca disciplină obligatorie în cadrul Masteratului în lingvistică – specializarea română. Cercetarea este astfel un beneficiu pentru Lectoratul de Limba română, pentru masteranzii de la diferite specializări (latină, italiană, franceză, spaniolă) și pentru universitarii Centrului de Limbi și literaturi.
Manifestarea se înscrie într-o tradiție inaugurată în 16 septembrie 2015 prin conferința prof. univ. dr. Felix Nicolau, Political correctness and cultural marketing in Romania și continuată în 28 februarie 2016 prin prelegerea cercetător. dr. Iosif Camară, „Blachii ac pastores Romanorum”:de nouveau sur les destins du latin à l’Est, în 6 mai 2016 de prezentarea conf. univ. dr. Constantin-Ioan MLADIN, Considérations sur la modernisation et la redéfinition de la physionomie néolatine du roumain. Deux siècles d’influence française, iar în 25 mai 2016 de lect. univ. dr. Gabriela Chiciudean, Le statut de l’écrivain professionnel dans la période d’entre les deux guerres. Seria va fi reluată în martie 2017 de prezentarea conf. univ. dr. Rodica Chira, Evil Spirits and Transylvanian Beliefs as Illustrated in “The Due Term”.
http://www.sol.lu.se/sol/kalendarium/?&dateTime=anyDate&sortMode=reversed&seriesId=57&type=seminar
Lucian Vasile Bâgiu,
Lector al Institutului Limbii Române,
Universitatea din Lund, Suedia

„1 Decembrie 1918, Ziua Marii Uniri” – Prelegere și expoziție de carte
2016-12-01
La împlinirea a 98 de ani de la actul istoric al Marii Uniri, Institutul Limbii Române, prin Lectoratul de Limba română de la Universitatea din Skopje, a coordonat o activitate omagială complexă: „1 Decembrie 1918, Ziua Marii Uniri” – Prelegere și expoziție de carte.
La activitate au participat aproximativ 40 de studenți din cadrul grupului de studii Limba română și cinci cadre didactice de la Catedra de Limbi și literaturi romanice.
Studenții Lectoratului de Limba română au prezentat, în română și în macedoneană, premisele și semnificația actului istoric al Marii Uniri, au expus în ordine cronologică etapele principale ale acestui moment și cele mai semnificative evenimente istorice care au pregătit înfăptuirea (Unirea Principatelor Române din 1859, Unirea Basarabiei și a Bucovinei din 1918). Expunerile au subliniat ideea unității conștiinței naționale a românilor de-a lungul vremii, fiind evocate și acțiunile comunităților românești de peste hotare în înfăptuirea actului istoric de la 1 Decembrie 1918.
În intervențiile lor, studenții au prezentat România Mare din perspectivă geografică și istorică, structura multietnică și multiculturală (confesională, lingvistică etc. ) a populației României din momentul Marii Uniri și din zilele noastre.
În timpul expunerilor a fost prezentat de către studenți un fotomontaj cu imagini sugestive din cele două orașe-simbol ale Unirii din 1918: Arad (Consiliul Național Român Central) și Alba-Iulia (Marea Adunare Națională).
În final studenții au prezentat un scurt istoric al drapelului din România și din Republica Moldova (1848 (DРЕПТАТЕ – ФРЪЦИЕ; orizontal și vertical), 1860 (orizontal, fără stemă), 1948-1952 (cu stemă), 1989-1980 (cu stema ajurată), actual, Republica Moldova) și al imnului național din cele două țări (Trăiască Regele / Да живее кралот 1884-1948, Zdrobite cătuşe / Мелени лисици 1948-1953, Te slăvim, Românie ! / Ние те славиме, Романијо ! 1953-1977, Tricolorul / Тробојка 1977-1989, Deşteaptă-te, române ! / Разбуди се, Романецу ! 1990-, Hora Unirii / Оро на обединувањето 1859, Pe-al nostru steag e scris Unire / E scris pe tricolor Unire / На нашето знаме е запишано обединување 1859; Deşteaptă-te, române ! / Разбуди се, Романецу ! – Republica Democratică Moldovenească 1917-1918, Limba noastră / Нашиот јазик 1994-, Moldova Sovietică, plaiul nostru’n floare / Советската Молдавија, нашиот цветен крај 1945-1990).
Participanții au putut să consulte 36 de cărți și albume din fondul bibliotecii Catedrei de limbi și literaturi romanice (în limba română, engleză, franceză) consacrate Unirii de la 1 Decembrie 1918.
La sfârșit, a fost improvizat un modest cocktail (cozonac pregătit de studenți, ceai, suc, ciocolată ROM).

Conf. Univ. dr. Constantin-Ioan Mladin
Lector al Institutului Limbii Române,
Universitatea din Skopje, Macedonia

Ziua națională, sărbătorită la Strasbourg
2016-12-01
Cu ocazia zilei naționale a României, la Departamentul de studii românești de la Facultatea de Limbi și culturi străine din cadrul Universității din Strasbourg, a avut loc pe 1 decembrie activitatea Comori ale României – Mănăstirile din Moldova, organizată de Lectoratul de Limba română.
Lectorul de limba română, doamna Adela Drăgan a făcut o prezentare a mănăstirilor din județele Suceava și Neamț, în principal a mănăstirilor Voroneț, Sucevița și Putna, dar a fost proiectat și un scurt documentar despre mănăstirea Agapia.
A fost evidențiată valoarea culturală și spirituală a acestor monumente și importanța lor de-a lungul timpului, pentru poporul român. Au fost prezentate de asemenea particularitățile arhitecturale și de pictură murală care au dus la includerea unora dintre aceste edificii în patrimomiul UNESCO.
Prezentarea a fost completată de dna Ana-Maria Gîrleanu-Guichard, responsabilul departamentului, care a pus în evidență aspectele istorice ale apariției mănăstirilor ortodoxe din România, precum și unele elemente de patrimoniu unice care se regăsesc în mănăstirile din Moldova.
La eveniment, au participat studenți români și străini, și membri ai comunității românești din Strasbourg. Evenimentul a fost onorat de prezența domnului Sabin Pop, Consulul General al României la Strasbourg, precum și de prezența domnului Vasile Iorgulescu, părintele paroh al Parohiei Ortodoxe Române din Strasbourg.

Conf. univ. dr Adela Drăgan,
Lector de limba română la Universitatea din Strasbourg

Evenimente organizate cu ocazia Zilei Naționale a României la Universitatea Democritus a Traciei, Komotini, Grecia
2016-12-02
În perioada 30 noiembrie 2016 – 2 decembrie 2016, la Departamentul de Limbi, Literaturi și Culturi ale Țărilor Riverane Mării Negre din Komotini, Grecia, a fost sărbătorită Ziua Națională a României printr-o serie de evenimente, după cum urmează:

La etajul 1 al departamentului a fost organizată expoziția „Istoria literaturii române în caricaturi”. Au fost expuse 28 de caricaturi ale unor scriitori reprezentativi pentru canonul cultural românesc, precum: Ion Luca Caragiale, Mihai Eminescu, Emil Cioran, Ana Blandiana, Nicolae Iorga, Mircea Cărtărescu, Titu Maiorescu ș.a.
În 30 noiembrie, studenții și profesorii departamentului au fost așteptați în holul central cu o mică surpriză: cozonaci tradiționali cu nucă. Spre satisfacția doamnei Silvia Giurgiu, lectorul de limba română, cozonacii pregătiți de dânsa – nu puțini – s-au dovedit insuficienți.
În seara zilei de 2 decembrie a fost proiectat filmul Ciuleandra, în regia lui Sergiu Nicolaescu, cu subtitrare în limba greacă realizată de studenții de la secția de Limba și literatura română. Textul pliantelor promoționale a cuprins, pe lângă informații despre romanul ecranizat și despre film, și o prezentare succintă a acțiunii, cu accent pe explicarea contextului istoric în care se desfășoară evenimentele din film.

Trailer-ul (de amator) pentru promovare este, de asemenea, subtitrat în limba greacă: https://www.youtube.com/watch?v=wnOr1tDhx1Q&feature=youtu.be.

Profesor Silvia Giurgiu
Lector de limba română la Universitatea Democritus a Traciei, Komotini, Grecia

Curs-conferință cu tema L’évolution de la terminologie roumaine sous l’influence du français.
2016-12-05
Conf. Dr. Drs. Alice TOMA, lector de limba română la Universitatea Liberă din Bruxelles, a susținut în data de 5 decembrie 2016, în cadrul Lectoratului de română coordonat de Conf. Dr. Roxana BÂRLEA, un curs-conferință intitulat L’évolution de la terminologie roumaine sous l’influence du français, deschide aici

Bulgaria, Veliko-Tărnovo
2016-12-07
7 decembrie 2016: Sub genericul ”Seară românească”, studenții secției de Balcanologie de la Universitatea din Veliko Târnovo au organizat, sub coordonarea lectorului de limba română, o serată dedicată României.
În ultimii șase ani, a devenit o tradiție la catedra de limba română a Universității din Veliko Târnovo ca în luna decembrie să aibă loc o sărbătoare dedicată Zilei Naționale a României. Desfășurată la Centrul ”Balkani”, instituție aparținând Universității unde se desfășoară orele secției de Balcanologie și în care se află biblioteca formată în special din cărți donate de ILR, serata a avut un program variat. În deschidere, lectorul de limba română a prezentat universitățile din România – istoricul lor, date despre numărul de studenți, mobilități pentru studenții străini, colaborări cu Universitatea din Veliko Târnovo. Studenții și-au prezentat experiența și impresiile din practica recentă de la Muzeul Dunării de Jos de la Călărași (anul IV), au căutat și au explicat nume de străzi sau de cartiere din București care au legătură cu Bulgaria (anul III), au reamintit motivele care i-au atras spre studiul limbii române (anul I) și, nu în ultimul rând, au explicat cum au pregătit o rețetă românească complicată preluată din manualul de limba română pentru străini (clătite bănățene). Toți cei prezenți au gustat din clătite. Seara s-a încheiat în sunet de colinde din România și Bulgaria.

Lector univ. dr. Ruxandra Lambru
Lector al Institutului Limbii Române la Universitatea din Veliko Târnovo, Bulgaria

Muzicieni români la Geneva
2016-12-09
Lectoratul de Limba română de la Universitatea din Geneva organizează periodic, singur sau în parteneriat, evenimente pentru promovarea culturii române și atragerea de studenți pentru Modulul de română din cadrul Departamentului de limbi și literaturi romanice, Facultatea de Litere.
În rândul acestor evenimente se înscrie și o serie de concerte de muzică clasică, susținute de muzicieni români sau de origine română.
Trei tineri pianiști români, Oana Dinea, Valentina Gheorghiu și Dinu Mihăilescu, alături de un pianist de origine română, Philippe Boaron, absolvenți ai Conservatorului din Geneva, constituie un grup intitulat „Pianistes en scène”. Ei interpretează piese din repertoriul internațional și românesc, la două piane, la 4, 6 și 8 mâini. Grupul s-a constituit în decembrie 2015, când au început să pregătească la Geneva un concert în memoria victimelor tragediei de la Clubul „Colectiv” din București. Succesul răsunător al primului concert i-a determinat să ofere publicului și alte evenimente similare, pe scenele Conservatorului Popular din Geneva. La primele două (ianuarie și mai 2016) au implicat și un coleg elvețian, Cédric Gremaud, iar la al treilea (decembrie 2016) au avut un invitat special, celebrul pianist și profesor de pian, Paul Cocker. Toate recitalurile au fost marcate de energia debordantă a muzicienilor și de omogenitatea extraordinara a grupului. Iar bisurile au îmbinat umorul cu virtuozitatea.
Un regal pentru public a fost, de asemenea, concertul susținut de pianistul Philippe Boaron, împreună cu violonista Eva-Maddalena Grossenbacher, pe data de 24 noiembrie 2016, pe scena Lyceum Club International Genève.
Un alt eveniment de acest tip a avut loc pe 8 decembrie 2016, organizat de Lyceum Club International Genève. Este vorba despre un concert de flaut și chitară susținut, într-o interpretare impecabilă și plină de emoție, de două absolvente românce ale Conservatorului din Torino, Mădălina Smocov și Roxana Morcoșanu, care formează împreună Duo bragal.
Lectoratul de Limba română s-a implicat în organizarea acestor concerte a prin publicitatea făcută atât în rândul studenților și profesorilor de la Universitatea din Geneva, cât și pentru publicul larg. În plus, astfel de serate muzicale sunt urmate de un aperitiv, la pregătirea căruia a contribuit și lectorița de limba română, Roxana Bârlea. Cu ocazia aperitivului, studenții au discutat – uneori chiar în limba română, în ciuda faptului că sunt începători – cu acești tineri muzicieni, foarte talentați, dinamici și care reprezintă exemplar imaginea României în afara granițelor, precum și cu alți români din public. De asemenea, au avut șansa să asculte muzică românească (de exemplu, piese pentru pian semnate de George Enescu, precum și dansuri tradiționale românești de Bella Bartok, interpretate la flaut și chitară).
Evenimentele online:
https://www.unige.ch/lettres/roman/roumain/actualites/concert-piano-9-decembre-2016/
https://www.unige.ch/lettres/roman/roumain/actualites/duo-bragal-madalina-smocov-flute-et-roxana-morcosanu-guitare/
https://www.unige.ch/lettres/roman/roumain/archive/recital-violon-piano-eva-maddalena-grossenbacher-philippe-boaron/
Conf. univ. dr. Roxana-Magdalena Bârlea
Lector de limba română la Universitatea din Geneva

Pessoa și Cioran în căutarea unei patrii ideale – Dialoguri cu Dinu Flămând
2016-12-14
Institutul de Romanistică al Universității din Viena și Institutul Cultural Român de la Viena, având Lectoratul de Limba română drept partener, au organizat în zilele de 14 şi 15 decembrie două evenimente care l-au avut ca protagonist pe Dinu Flămând, poet, eseist, diplomat, critic de artă, comentator politic, critic literar și traducător.
În data de 14 decembrie, de la ora 18.00, la sediul ICR Viena a avut loc manifestarea cu titlul „Pessoa, provocările traducerii“, care cuprinde o lectură bilingvă (română-portugheză) din poezia lui Fernando Pessoa şi un dialog între dr. Petrea Lindenbauer (Institutul de Romanistică al Universităţii din Viena) şi Dinu Flămând despre activitatea de traducere a operei scriitorului portughez.
În data de 15 decembrie, de la ora 17.00, la Institutul de Romanistică al Universității din Viena (Spitalgasse 2, Hof 8, ROM 1 – parter), Dinu Flămând a susţinut conferinţa intitulată „Pessoa și Cioran în căutarea unei patrii ideale“.
Evenimentele au pornit de la opera marelui poet portughez Fernando Pessoa, și s-au centrat pe modul în care cultura română a reacționat la ecourile europene ale acestei poezii, prin cunoașterea și traducerea sa.
Lector univ. dr. Florinel-Ionel Oprescu
Lector de limba română la Universitatea din Vena, Austria
